[pic] | EURÓPAI BIZOTTSÁG |

Brüsszel, 2011.4.6.

COM(2011) 177 végleges

A BIZOTTSÁG KÖZLEMÉNYE A TANÁCSNAK

Az Európai Uniónak az európai erdők védelmével foglalkozó hatodik miniszteri konferencián (Oslo, 2011. június 14–16.) való részvételéről

A BIZOTTSÁG KÖZLEMÉNYE A TANÁCSNAK

Az Európai Uniónak az európai erdők védelmével foglalkozó hatodik miniszteri konferencián (Oslo, 2011. június 14–16.) való részvételéről

Az európai erdők védelmével foglalkozó hatodik miniszteri konferenciára 2011. június 14–16. között Norvégiában, Oslóban kerül sor. Várhatóan több mint 40 európai állam, köztük az összes uniós tagállam részt vesz ezen a konferencián, amelyet Norvégia és Spanyolország közösen rendez.

A miniszteri konferenciák keretében folytatott erdészeti szakpolitikai eszmecsere, amely 2009-ben kapta a Forest Europe elnevezést, az érintett országok által irányított kormányközi folyamat, amely 1990-ben kezdődött a fenntartható európai erdőgazdálkodás előmozdításának céljával, és a jelenlegi 47 aláíró fél önkéntes kötelezettségvállalásain alapul. Az EU a kezdetektől bekapcsolódott a folyamatba, és eddig aláírta valamennyi kapcsolódó állásfoglalást és nyilatkozatot.

1990 óta öt miniszteri konferenciára került sor. Az 1990-ben Strasbourgban tartott első miniszteri konferenciát főként az erdők állapota figyelemmel kísérésének és védelmének, valamint az erdőkkel kapcsolatos kutatások kérdésének szentelték. Az 1993-ban Helsinkiben megrendezett második miniszteri konferencia a fenntartható erdőgazdálkodással, az erdők biológiai sokféleségének megőrzésével, az erdők és az éghajlatváltozás összefüggéseivel, valamint a közép- és kelet-európai erdészeti ágazattal foglalkozott. Az 1998. évi lisszaboni harmadik miniszteri konferencia kötelezettségvállalásai az európai erdészeti ágazat társadalmi-gazdasági szempontjaira összpontosítottak. Ezen a konferencián elfogadásra kerültek a fenntartható erdőgazdálkodás pán-európai kritériumai és mutatói. A 2003-ban Bécsben megrendezett negyedik miniszteri konferencia témája a fenntartható erdőgazdálkodásnak a fenntartható fejlődés szélesebb összefüggésébe való beillesztése volt, míg az utolsó, 2007-ben Varsóban tartott miniszteri konferencia a fa- és energiatermelés szempontjából foglalkozott az erdőkkel, valamint vizsgálta az erdők és a vízkészletek kapcsolatát.

Az Európai Unió részéről az eddigi öt miniszteri konferencián a mezőgazdaságért felelős biztos által képviselt Bizottság vett részt a Tanács felhatalmazása alapján, és a tagállamok mellett aláírója volt a miniszteri nyilatkozatoknak és állásfoglalásoknak.

Az európai erdők védelmével foglalkozó hatodik miniszteri konferencián várhatóan kétféle határozatot fogadnak majd el:

(1) Egy jogilag kötelező erejű határozatot a tárgyalások megkezdéséről, valamint egy nemzetközi tárgyalóbizottság létrehozásáról, amely megbízást kap az európai erdőkről szóló jogilag kötelező erejű megállapodás kidolgozására. A nemzetközi tárgyalóbizottságra vonatkozó eljárási szabályzatot az említett határozat melléklete tartalmazza majd.

(2) Egy jogilag nem kötelező erejű határozatot a Forest Europe folyamat új jövőképének, küldetésének és céljainak meghatározásához, valamint önkéntes alapon végrehajtandó nemzeti és európai intézkedések kidolgozásához, mint az előző miniszteri konferenciák miniszteri nyilatkozatai és állásfoglalásai esetében.

A miniszteri határozatok a miniszterek általi aláírással kerülnek elfogadásra.

Az illetékes bizottsági szolgálatok közvetlenül részt vesznek e konferencia előkészítésében.

Az Európai Unió részvétele a hatodik miniszteri konferencián az alábbiakkal indokolható:

- A konferencia a korábban – az Európai Unió és a tagállamok által – vállalt nemzetközi kötelezettségek pán-európai szintű végrehajtásához kapcsolódik;

- tekintettel az Európai Unió hatáskörébe tartozó területeken harmadik országok részvételével kötendő jogilag kötelező erejű megállapodásra irányuló tárgyalások megnyitására és folytatására, a Bizottságnak aktív szerepet kell vállalnia annak biztosítása érdekében, hogy az EU külső képviseletére vonatkozóan a Szerződésekben foglalt rendelkezéseket tiszteletben tartsák, az uniós joganyag elsőbbségét teljes mértékben figyelembe vegyék és a tárgyalások megkezdésére vonatkozó határozatban és a tényleges tárgyalásokon való uniós részvétel a tagállamokkal szorosan együttműködve valósuljon meg.

- Az Európai Unió a strasbourgi, helsinki, lisszaboni, bécsi és varsói miniszteri nyilatkozatok és állásfoglalások aláírójaként közvetlenül bekapcsolódik azok nyomon követésébe és végrehajtásába;

- a miniszteri határozatok tárgya nagyrészt megfelel az Európai Unió erdészeti stratégiájáról és az EU erdészeti cselekvési tervéről szóló, 1998. december 15-i tanácsi állásfoglalásnak[1], valamint az uniós szakpolitikák céljainak, ideértve az alábbi területekkel foglalkozó szakpolitikákat: vidékfejlesztés, energiaügy, környezetvédelem és biológiai sokféleség, éghajlatváltozás, valamint kutatás és technológiafejlesztés.

Ebből következően a Bizottság a következőket ajánlja a Tanácsnak:

1. hozzon határozatot arról, hogy a Bizottság az Európai Unió nevében részt vegyen az európai erdők védelmével foglalkozó, 2011. június 14–16. között Norvégiában, Oslóban megrendezendő hatodik miniszteri konferencián;

2. hozzon határozatot arról, hogy a Bizottság az Európai Unió nevében és a tagállamokkal együtt írja alá az oslói miniszteri határozatokat. A Bizottság aláírása nem jelent kötelezettségvállalást az Európai Unió hatáskörébe nem tartozó közös intézkedések tekintetében.

A RELEVÁNS DOKUMENTUMOK LISTÁJA

A HATODIK „FOREST EUROPE” MINISZTERI KONFERENCIA DOKUMENTUMAI:

- Az oslói miniszteri határozatok

- Az európai erdőkről szóló jogilag kötelező erejű megállapodást kidolgozó nemzetközi tárgyalóbizottság eljárási szabályzata

KAPCSOLÓDÓ DOKUMENTUM

- A Bizottság ajánlása az Európai Uniónak az európai erdőkről szóló jogilag kötelező erejű megállapodásra irányuló tárgyalásokon való részvételéről szóló tanácsi határozatról

-

[1] COM(2006) 302 végleges.